《用前韵》
宋代·李彭

离索未相逢，情亲在诗轴。归来两丹枫，诗作牛腰束。

妙语挟风霜，劲气穿我屋。眼中识慈明，尊下惭小陆。

念昔少年时，洞庭思濯足。援琴写将归，临河叹鸣犊。

正尔巢一枝，何劳排五鹿。江阔洲渚寒，微风泛时菊。

剧谈斗低昂，露草复淋漉。谁家酒杯宽，满引瓮头渌。

何知程卫尉，未暇顾藉福。鼓柂牵牛河，顿觉沧溟促。

作者简介：李彭，约公元一o九四年前后在世，字商老，南康军建昌（今江西永修县）人，江西诗派诗人。生卒年均不详，约宋哲宗绍圣初前后在世。博览群书，诗文富赡，为江西派大家。曾与苏轼、张耒等唱和。甚精释典，被称为“佛门诗史”。生平事迹不可考。